次袁尚書巫山十二峰二十五韻
作者：黄人傑
朝代：宋

paragraphs: 文昌老仙絕俗姿，愛山成癖非兒癡。
胸中况自有丘壑，檻結瑰異常恐遲。
坤維謀畧出分閫，江山致助爭出奇。
尋幽選勝上巫峽，斷崖怪石懸參差。
十二峯前弭征楫，枝藤直上窮所之。
雲煙變態千萬狀，過眼神動驚天隨。
人疑躋攀欲力盡，公自樂此良不疲。
瑶華真妃似夙駕，風馬晝下揚旛旗。
層巒好處起蒼壁，丹霞望門開赤帷。
登壇定可拾瑶翠，却老未應無玉枝。
仰天一笑晲寥廓，俯視培塿丘陵低。
頗疑遊龍出飛躍，恍若栖鳳猶娛嬉。
喬松跨鶴遠近集，雲雨濟人朝暮爲。
壇羅野翠有餘潤，泉拖修帛無窮時。
一經盼睞便改觀，陽臺價重當由茲。
惜哉牙纛不久駐，鷁首未轉檣烏馳。
輕縑素練欲摹寫，畫師難著五色施。
筆端機杼始潜運，悠然寄興滄洲湄。
章成密簡繡衣使，繡衣翰墨今白眉。
珠酬玉唱兩相尚，三嘆盡解騷人頤。
好刊蒼珉示千古，磨而不磷涅不緇。
紛紛我輩小巫耳，健讀數過徒噫嘻。
待從兩公奠西極，安南嶷，收關河百二之險，劖岷峨萬仞之嵋。
大書有宋中興頌，東還更和巫山詩。